ЦентрыщIэр къызэIухыным къызэIухыным
Къэбэрдей-Балъкъэрым и Республикэ клиникэ сымаджэщым мы гъэм и щэкIуэгъуэм къыщызэIуахынущ центрыщIэ. Абы щеIэзэнущ зи Iэпкълъэпкъым уIэгъэ, удын зыбжанэ зэуэ игъуэтахэм. ЦентрыщIэр и лэжьыгъэм зэрыхуагъэхьэзырым щыгъуазэ защIащ КъБР-м узыншагъэр хъумэнымрэ курортхэмкIэ и министр Шэт Ирмэрэ Iэмал зимыIэ медицинэ страхованэм и Къэбэрдей-Балъкъэр щIыналъэ фондым и унафэщI Къанокъуэ Аслъэнбэчрэ.
Къанокъуэ Аслъэнбэч, Шэт Ирмэ, Къэжэр Хъусен сымэ центрыр къаплъыхь. Центрыр здэщыIэнур сымаджэщым и хирургие къудамэрщ. Дызэрыщыгъуазэщи, сымаджэщыр иджыпсту зэрагъэпэщыж республикэм и инвестицэ программэ хэхам ипкъ иткIэ икIи лэжьыгъэхэр щэкIуэгъуэм и кIэ пщIондэ зэфIагъэкIыну я мурадщ. Медицинэ IэмэпсымэщIэ куэд къазэрыIэрыхьам, сымаджэщыр иджырей мардэхэм тету зэрызэрагъэпэщыжым я фIыгъэкIэ, мыбы иджы операцэ нэхъ хьэлъэ дыдэхэр щащIыфынущ, хуей щыхъум деж къупщхьэ къутахэр зэхъуэкIынри хыхьэу.
Къанокъуэ Аслъэнбэч жиIащ медицинэ дэIэпыкъуныгъэм и фIагъым зэрыхэхъуэм, абы дяпэкIэ технологиещIэхэр къызэрыщагъэсэбэпынум къыхэкIыу, Республикэ клиникэ сымаджэщым цIыхухэм щыхуащIэ Iуэхутхьэбзэхэм я уасэхэм зэрыхэплъэжынур, абыхэм нэхъыбэ яхуэутIыпщын хуей зэрыхъунур.
Шэт Ирмэ къыхигъэщащ Республикэ клиникэ сымаджэщым, Къэбэрдей-Балъкъэрым узыншагъэр хъумэнымкIэ и IуэхущIапIэ нэхъыщхьэу къалъытэм, зегъэужьыным иджыпсту гулъытэшхуэ зэрыхуащIыр. Абы дяпэкIи зэхъуэкIыныгъэфIхэр щекIуэкIынущ — цIыхухэм медицинэ дэIэпыкъуныгъэ етыныр егъэфIэкIуэнымкIи сымаджэщыр зыхуей техникэкIэ, IэмэпсымэхэмкIэ къызэгъэпэщынымкIи. Мыхьэнэшхуэ зиIэ лъэбакъуэхэм ящыщу министрым къыхигъэщащ гъуэгухэм фэбжь щызыгъуэтхэм медицинэ дэIэпыкъуныгъэ етыным хуэунэтIа федеральнэ программэм республикэр зэрыхыхьар. Абы федеральнэ мылъкуу сом мелуани 130-рэ хуэдиз хухахынущ. А ахъшэм щыщ Iыхьэр хуаутIыпщынущ гъуэгухэм фэбжь щызыгъуэтхэм медицинэ дэIэпыкъуныгъэ езытхэм папщIэ реанимобилхэр къэщэхуным. «Медицина катастроф» жыхуаIэ а IуэхущIапIэм и къудамэхэр федеральнэ гъуэгуу республикэм хиубыдэхэм щолажьэ.
Удын, уIэгъэ зыбжанэ зэуэ зытелъхэм щеIэзэну центрым федеральнэ программэм ипкъ иткIэ щагъэувыну я мурадщ тхьэмбылхэр зэрагъэлажьэ Iэмэпсымэхэр, нэгъуэщI иджырей оборудованэ лъэщхэр, сыту жыпIэмэ «Медицина катастроф» IуэхущIапIэми хуэдэу, центрым къалэнышхуэ и пщэ дэлъынущ гъуэгу насыпыншагъэхэм фэбжь щызыгъуэтахэм еIэзэнымкIэ.
А псоми къадэкIуэу, дохутырхэм я щIэныгъэми хагъахъуэ, я IэщIагъэм нэхъ хуэIэзэхэм я деж щоджэ. Республикэ клиникэ сымаджэщым и дохутырхэр щыIащ къэралым и медицинэ IуэхущIапIэ нэхъ инхэм; удын, уIэгъэ зыбжанэ зэуэ зытелъхэм щеIэзэу Волгоград дэт центрым и лэжьэкIэм мызэ-мытIэу зыщагъэгъуэзащ, абы операцэ гугъу дыдэхэр зэрыщащIым кIэлъыплъащ.
Сымаджэщым и дохутыр нэхъыщхьэ Къэжэр Хъусен жиIащ сымаджэхэм хуащIэ Iуэхутхьэбзэхэр егъэфIэкIуэным къарууэ яIэр зэрырахьэлIэнур, абы и лъэныкъуэкIи республикэ сымаджэщым зыхуей-зыхуэфIхэр зэриIэр.
ЩОМАХУЭ Лиля,
КъБР-м Узыншагъэр хъумэнымрэ курортхэмкIэ и министерствэм и пресс-IуэхущIапIэм и лэжьакIуэ.
